CELEX: 32013D0192
Language: el
Date: 2013-04-22 00:00:00
Title: 2013/192/ΕΕ: Εκτελεστική απόφαση του Συμβουλίου, της 22ας Απριλίου 2013 , που επιτρέπει στη Γαλλική Δημοκρατία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ

25.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/13
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Απριλίου 2013
   που επιτρέπει στη Γαλλική Δημοκρατία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ
   (2013/192/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η απόφαση 2007/880/ΕΚ του Συμβουλίου (2) επέτρεψε στη Γαλλική Δημοκρατία (εφεξής «Γαλλία») να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ.
            
         
               (2)
            
            
               Με επιστολή της 12ης Μαρτίου 2012, η Γαλλία ζήτησε να της επιτραπεί να εφαρμόζει, σε ό,τι αφορά τον ενεργειακό φόρο, μειωμένο συντελεστή για την αμόλυβδη βενζίνη που χρησιμοποιείται ως καύσιμο, σε συνέχεια της πρακτικής που ακολουθείται στο πλαίσιο της απόφασης 2007/880/ΕΚ. Η μείωση ανέρχεται σε 1 EUR ανά εκατόλιτρο. Η έγκριση ζητείται για την περίοδο από την 1η Ιανουαρίου 2013 έως τις 31 Δεκεμβρίου 2018. Η προμήθεια αμόλυβδης βενζίνης μέσω πρατηρίων στην Κορσική συνεπάγεται σημαντικά υψηλότερο κόστος σε σχέση με το αντίστοιχο στην ηπειρωτική Γαλλία και οι τελικές τιμές είναι κατά 0,10 EUR ανά λίτρο υψηλότερες από εκείνες που ισχύουν στην ηπειρωτική χώρα.
            
         
               (3)
            
            
               Μέσω της μείωσης του φόρου επί της αμόλυβδης βενζίνης που βαρύνει τους καταναλωτές στην Κορσική θα δημιουργηθούν πιο ισότιμες συνθήκες μεταξύ των καταναλωτών στην Κορσική και στην ηπειρωτική Γαλλία. Το μέτρο πληροί επομένως στόχους της περιφερειακής πολιτικής και της πολιτικής συνοχής.
            
         
               (4)
            
            
               Η φορολογική μείωση δεν υπερβαίνει αυτό που είναι αναγκαίο προκειμένου να λαμβάνεται υπόψη το επιπρόσθετο κόστος μεταφοράς και διανομής που βαρύνει τους καταναλωτές στην Κορσική.
            
         
               (5)
            
            
               Το τελικό επίπεδο φορολογίας τηρεί τα ελάχιστα όρια που προβλέπονται από την οδηγία 2003/96/ΕΚ και διαμορφώνονται επί του παρόντος στα 359 EUR / 1 000 λίτρα (ή 35,90 EUR / εκατόλιτρο). Αυτό ισχύει ακόμη και αν ληφθεί υπόψη η άδεια που χορηγήθηκε με την εκτελεστική απόφαση 2013/193/ΕΕ του Συμβουλίου, της 22ας Απριλίου 2013, με την οποία επιτρέπεται στη Γαλλική Δημοκρατία να εφαρμόσει διαφοροποιημένα επίπεδα φορολογίας στα καύσιμα κινητήρων σύμφωνα με το άρθρο 19 της οδηγίας 2003/96/ΕΚ (3), για την περίοδο από την 1η Ιανουαρίου 2013, ακόμη και αν τα αποτελέσματα της εν λόγω απόφασης συνδυάζονται με τα αποτελέσματα της παρούσας απόφασης.
            
         
               (6)
            
            
               Λαμβανομένων υπόψη του απομακρυσμένου και νησιωτικού χαρακτήρα των διοικητικών διαμερισμάτων στα οποία εφαρμόζεται και της μέτριας μείωσης του συντελεστή, ο οποίος παραμένει άλλωστε πολύ υψηλός σε σχέση με το ελάχιστο επίπεδο που προβλέπεται από την οδηγία 2003/96/ΕΚ, το αιτούμενο μέτρο δεν θα προκαλέσει μεταβολή που να συνδέεται ειδικά με την προμήθεια καυσίμων.
            
         
               (7)
            
            
               Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης θεμιτών συνθηκών ανταγωνισμού και δεν είναι ασυμβίβαστο με τις ενωσιακές πολιτικές για την υγεία, το περιβάλλον, την ενέργεια και τις μεταφορές.
            
         
               (8)
            
            
               Θα πρέπει, επομένως, να επιτραπεί στη Γαλλία, σύμφωνα με το άρθρο 19 παράγραφος 2 της οδηγίας 2003/96/ΕΚ, να εφαρμόσει έως τις 31 Δεκεμβρίου 2018 μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο και διατίθεται προς κατανάλωση στην Κορσική.
            
         
               (9)
            
            
               Από το άρθρο 19 παράγραφος 2 της οδηγίας 2003/96/ΕΚ προκύπτει ότι κάθε άδεια που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά.
            
         
               (10)
            
            
               Για να εξασφαλιστεί για τα ενδιαφερόμενα διαμερίσματα επαρκής βαθμός ασφάλειας, η άδεια θα πρέπει να χορηγηθεί για περίοδο έξι ετών. Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου, είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η παρούσα άδεια, η παρούσα απόφαση λήγει την ημέρα κατά την οποία τίθενται σε εφαρμογή οι κανόνες σχετικά με το εν λόγω τροποποιημένο σύστημα.
            
         
               (11)
            
            
               Θα πρέπει να διασφαλιστεί ότι η Γαλλία μπορεί να εφαρμόσει την ειδική μείωση στην οποία αναφέρεται η παρούσα απόφαση από 1ης Ιανουαρίου 2013, σε χωρίς κενό συνέχεια των προηγούμενων ρυθμίσεων δυνάμει της απόφασης 2007/880/ΕΚ. Η αιτούμενη άδεια θα πρέπει επομένως να χορηγηθεί με εφαρμογή από την 1η Ιανουαρίου 2013.
            
         
               (12)
            
            
               Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στη Γαλλία να εφαρμόσει μείωση του συντελεστή φορολογίας η οποία δεν υπερβαίνει το 1 EUR ανά εκατόλιτρο για την αμόλυβδη βενζίνη που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής.
   Η μείωση δεν υπερβαίνει το πρόσθετο κόστος μεταφοράς, αποθήκευσης και διανομής που υφίσταται στα διαμερίσματα της Κορσικής σε σχέση με την ηπειρωτική Γαλλία.
   Ο μειωμένος συντελεστής τηρεί τις υποχρεώσεις που προβλέπονται από την οδηγία 2003/96/ΕΚ, και ιδίως τα ελάχιστα επίπεδα που αναφέρονται στο άρθρο 7.
   Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Εφαρμόζεται από την 1η Ιανουαρίου 2013.
   Λήγει στις 31 Δεκεμβρίου 2018.
   Ωστόσο, εάν το Συμβούλιο, αποφασίζοντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν συνάδει η άδεια που χορηγείται σύμφωνα με το άρθρο 1 της παρούσας απόφασης, η παρούσα απόφαση λήγει την ημέρα κατά την οποία τίθενται σε εφαρμογή οι κανόνες για το εν λόγω τροποποιημένο σύστημα.
   Άρθρο 3
   Η παρούσα απόφαση απευθύνεται στη Γαλλική Δημοκρατία.
   
      Λουξεμβούργο, 22 Απριλίου 2013.
      
         
            Για το Συμβούλιο
         
         
            Ο Πρόεδρος
         
         E. GILMORE
      
   
   
      (1)  ΕΕ L 283 της 31.10.2003, σ. 51.
   
      (2)  ΕΕ L 346 της 29.12.2007, σ. 15.
   
      (3)  Βλέπε σελίδα 15 της παρούσας Επίσημης Εφημερίδας.